**Jozef Gregor Tajovský Realizmus**

**Statky-zmätky Slovensko**

*Literárny druh*: dráma

*Kompozícia*: 4 dejstvá (každé v priemere 13,5 výstupov)

*Bibliografické údaje:*

Dielo som čítal v zdigitalizovanej forme na Zlatom fonde denníka SME.

Pôvodné dielo: Jozef Gregor Tajovský. Statky-zmätky a iné. Tatran. Bratislava. 1973. 316. .

Počet strán: 66

*Miesto a čas deja:* slovenský vidiek na začiatku 20. storočia

*Postavy:* Beta, Kaňúrik,

* Palčíkovci: Ondrej (starší, bohatý lakomý človek), Mara (jeho žena, taká ako on)
* Kamenskí: Tomáš (rozumný), Kata (jeho majetkuchtivá žena), Zuzka, Ondriš, Eva (deti)
* Ľavkovci: Jano, Žofa (jeho žena), Ďurko (ich syn, sukničkár)

*Citát:* „Dievka moja, ako sa ti páči. Ja ti len toľko poviem, lebo je to tebe na celý

život: aby si mi potom s ponosou nechodila.“ (Tomáš Zuzke, strana 25)

*Môj názor:* Honba za statkami bola vykreslená vierohodne a poučne, dielo bolo ale na môj vkus príliš statické a predvídateľné. Moliérov Lakomec s podobnou tematikou sa mi páčil väčšmi.

**Matej Balog, sexta**

*Dej (podľa dejstiev):*

1. (na Vianoce) Ľavkovci rozmýšľajú, kam by mohli dobre vydať syna Ďurka. V tom prichádzajú Palčíkovci s návrhom, podľa ktorého by si Ďurko vzal Zuzku, spolu by ich doopatrovali a potom zdedili ich majetok. Nápad sa okrem Tomáša všetkým zapáči a Zuzka pristúpi na svadbu bez lásky napokon tiež.
2. (v júli) Po pol roku sa Palčíkovci sťažujú na mladých, ktorých si vzali ako za svoje deti. Vyčítajú im nečinnosť a vzájomnú chladnosť. Tá pramení v Ďurkových pobytoch v krčme a zahýbaní s dávnou známosťou Betou. Napokon sám Ďurko hovorí, že sa mu už tehotná Zuzka nepáči a keby si bol býval mohol vybrať inú nevestu, pracovalo by sa mu omnoho lepšie. Snahy o urovnanie manželského vzťahu zo strany ich skutočných rodičov sú neúspešné a Zuzka odchádza. Ďurko si dovedie novú manželku Betu.
3. (na Ondreja) O niekoľko mesiacov už Beta túži po majetku. Dohovára Ďurkovi, aby si oň zažiadal, no jeho snaha je márna. Na návštevu prídu Ľavkovci a žiadajú si pôžičku. Palčík sa ale vyhovára a odmietne. Jano Ľavko sa s ním preto povadí. Situácia sa vyhrotí, keď sa Ďurko poháda s Betou (ona si žiada za svoju prácu plácu) a do domu príde Zuzka po svoje šaty. Ďurko sa jej vtedy zalieča, ona ho už poučená odmieta. Palčík, vidiac Ďurkovu neschopnosť, mu dáva výpoveď. Ďurko žiada vyplatenie a vyhráža sa fiškálom, Palčík odpovedá nepresnou streľbou z revolvera.
4. (na Štefana) Na ďaľšie Vianoce vládne u Kamenských pohoda. Čítajú si list od Ondriša, keď prichádza Žofa Ľavková. Chce sa starať o Zuzkinho syna, Ondreja, ako o svojho vnuka. Tiež vraví, že Ďurko ľutuje svoje činy. Potom sa prídu ospravedlňovať Palčíkovci a sľubujú Zuzke dedičstvo. Nakoniec príde sám Ďurko a žiada Zuzkniho odpustenie. To sa mu dostáva, no jeho žiadosť o opätovné spolužitie je odmietnutá.